**Vzdelávanie v oblasti ľudských práv (vývoj ukazovateľov za desať rokov)**

**Autor: Mgr. Marcela Bielikova**

**Centrum vedecko -technických informácií školstva, Staré grunty 52, 842 44 Bratislava**

**Anotácia:**

Príspevok sumarizuje najzaujímavejšie výsledky kontinuálneho reprezentatívneho výskumu vzdelávania a uplatňovania ľudských práv žiakov základných a stredných škôl.

Analýza súčasného stavu výučby k ľudským právam, analýza jej kvality a európskeho rozmeru v oblasti vzdelávania ľudských práv, zmapovanie záujmu žiakov o problematiku ľudských práv a ich schopnosti využívať získané poznatky v reálnom živote, ako aj zistenie dodržiavania ľudských práv v školskom prostredí a komparácia údajov so zisteniami z predchádzajúceho obdobia (rokov 2005-2015) prispeje k vytvoreniu celkového obrazu o vzdelávaní k ľudským právam v podmienkach regionálneho školstva, k napĺňaniu cieľov výchovy a vzdelávania, k špecifikácii problémov vo vzdelávaní v predmetnej oblasti a pri dodržiavaní ľudských práv v školách.

#

# Ľudské práva v základných a stredných školách

Výber výskumnej vzorky pre realizáciu výskumu žiakov základných a stredných škôl zabezpečovala profesionálna agentúra pre zber dát – Agentúra sociálnych analýz, s.r.o. Výberový súbor žiakov základných (7., 8. a 9. ročníka základnej školy) a stredných škôl (1., 2. a 3. ročníka strednej školy) bol utvorený voľným kvótovým výberom so znáhodnením v poslednom kroku zo základného súboru mladých ľudí SR vo veku 13 až 19 rokov. Výberovými kritériami boli pohlavie, vek, typ navštevovanej školy, ročník, veľkosť sídelnej jednotky a kraj SR. Do výskumného súboru tak bolo zaradených 1228 žiakov základných škôl a 1084 žiakov stredných škôl (798 zo stredných odborných škôl a 286 z gymnázií). Rozloženie podľa krajov SR bolo nasledovné: Bratislavský kraj 11,6%, Trnavský 13,9%, Trenčiansky 14,3%, Nitriansky 11,9%, Žilinský 11,3%, Banskobystrický 12,0%, Prešovský 12,3% a  Košický kraj 12,8%. Zber empirických dát sa uskutočňoval metódou dotazníka. Po kontrole vyplnených dotazníkov bolo štatisticky spracovaných 2340 dotazníkov čo predstavuje 97,5% návratnosť. Získané výsledky tak možno považovať za reprezentatívne vzhľadom na populáciu mládeže.

##

## 1.Spôsob výučby ľudských práv v škole

Výchova a vzdelávanie k ľudským právam je v súčasnej dobe v demokratických spoločnostiach samozrejmosťou a nevyhnutnosťou. Osvojenie si základných pojmov problematiky ľudských práv, formovanie hodnôt, názorov a postojov mladých ľudí je predpokladom dodržiavania a uplatňovania ľudských práv v celej spoločnosti. Cieľom výchovy a vzdelávania k ľudským právam v škole (a nielen v nich) je osvojiť si vedomosti a zručnosti, formovať postoje dôležité pre podporu ľudskej dôstojnosti, informovanosti a participácie a to v súlade s hodnotami ako sú ľudské práva, rovnosť, pluralita a spravodlivosť.[[1]](#footnote-1)

### Predmety zahŕňajúce problematiku ľudských práv

V učebných plánoch základných a stredných škôl nie je definovaný samostatný predmet pojednávajúci o ľudských právach. Problematika ľudských práv je v základných školách zahrnutá predovšetkým v predmetoch občianska výchova, etická výchova a náboženská výchova. V stredných školách je to v závislosti od typu strednej školy občianska náuka alebo náuka o spoločnosti a tiež etická a náboženská výchova.

Najviac žiakov preberalo problematiku ľudských práv na predmetoch **občianska výchova (73,1%) a etická výchova (19,2%)**. Percentuálne zastúpenie žiakov, ktorí uvádzali tieto dva predmety oproti minulému zberu dát v roku 2013 mierne kleslo. Paradoxne však stúpol počet žiakov, ktorí uvádzali ostatné predmety, ako zdroj informácii ľudskoprávnej problematiky. Uvedená tendencia sa najvýraznejšie prejevila v prípade dejepisu, ktorý až pätina (20,3%) žiakov označila za jeden z predmetov s obsahom ľudských práv. Hodnota je o takmer 5% vyššia ako pri zisťovavaní v roku 2013. Nárast je zreteľný aj pri vyučovacích predmetoch náboženstvo (10,6%), slovenský jazyk (5,6%), prírodovedné predmety (6,2%) a ekonomika (2,2%). Náuku o spoločnosti označilo iba 1,9% opýtaných. Až 13% žiakov je presvedčených, že problematika ľudských práv sa v ich škole preberá na inom predmete, ako poskytovali možnosti výberu.

Skeptickejší sú v súvislosti so vzdelávaním v oblasti ľudských práv žiaci stredných škôl. Až takmer 10% (9,1%/98) stredoškolákov je presvedčených, že problematiku ľudských práv nepreberajú v žiadnom vyučovacom predmete, v základných školách názor prezentovalo 88 žiakov tj. 7,2%, pričom uvedené percento sa oproti predchádzajúcemu zisťovaniu v roku 2013 výrazne zvýšilo (rok 2013 45/3,7%). Prevažná väčšina oslovených žiakov, ako základných tak aj stredných škôl, označila predmet občiansku výchovu alebo občiansku náuku (ZŠ 81,2%, SŠ 64,2%), pričom zatiaľ čo v základných školách predmet vykazuje vysokú hodinovú dotáciu vo vyučovacom procese, v stredných školách je zastúpený menej a výučba ľudských práv sa v rámci súboru tém presúva aj do iných predmetov. Predmet občianska náuka v osnovách stredných škôl obsahuje poznatky viacerých spoločenskovedných disciplín, a to etiky, estetiky, psychológie ekonomiky, sociológie a filozofie.

### Forma výučby ľudských práv na vyučovacej hodine

Odpovede žiakov naznačujú, že učitelia **najčastejšie vyučujú podľa učebnice a výučbu dopĺňajú odbornými materiálmi (32,4%)**. **Viac ako štvrtina žiakov (26,7%)** dokonca uviedla, že učiteľ vyučuje problematiku ľudských práv na základe **odborných materiálov a pomôcok a výučbu len dopĺňa učebnicou predmetu**. Oproti minulému zberu dát v roku 2013 však podľa žiakov vzrástlo percentuálne zastúpenie učiteľov, ktorí vyučujú **výhradne na základe učebnice a to až na jednu pätinu (20,8%).** Pre **5,3% žiakov sa výučba** problematiky ľudských práv v ich školách **neuskutočňuje.**

**Graf č. 1 Formy  výučby ľudských práv (v %), (modrá farba- údaje za rok 2013, zelená za 2015)**

###

Používanie učebnice, ako výlučného zdroja pre výuku problematiky ľudských práv má za **sledované obdobie rokov 2005 až 2015** rastúci trend. Kým v roku 2005 uvedenú skutočnosť potvrdilo iba 10,8% žiakov, o desať rokov neskôr v roku 2015 to bola už viac ako pätina opýtaných (20,8%). Používanie učebnice a dopĺňanie výkladu odbornými materiálmi počas týchto desať rokov kleslo z 43,5% v roku 2005 na 32,6% v roku 2015. Naproti tomu, vyše štvrtina žiakov v roku 2015 je presvedčená, že učitelia pri výučbe problematiky ľudských práv využívajú primárne odborné materiály len doplnené učebnicou, pričom pred desiatimi rokmi skutočnosť označila len necelá pätina (18,4%) oslovených.

**Tabuľka č. 1 Typy materiálov k výučbe ĽP - porovnanie (v %)**

|  |  |  |  |  |  |
| --- | --- | --- | --- | --- | --- |
|   | **2005** | **2008** | **2011** | **2013** | **2015** |
| učebnica predmetu | 10,8 | 16,5 | 16,0 | 16,4 | 20,8 |
| učebnica, doplnená odbornými materiálmi | 43,5 | 33,8 | 34,0 | 34,2 | 32,6 |
| odborné materiály doplnené učebnicou | 18,4 | 26,7 | 29,3 | 29,9 | 26,7 |
| iná forma | 13,7 | 9,6 | 5,6 | 4,6 | 5,2 |
| výučba sa neuskutočňuje | 8,0 | 6,0 | 4,6 | 4,9 | 5,3 |
| neviem | 5,6 | 7,3 | 10,5 | 9,9 | 9,4 |

### Spôsob získavania vedomostí z oblasti ľudských práv v škole

**Viac než 80% žiakov** **základných a stredných škôl** sa vyjadrilo, že poznatky o ľudských právach získali v škole predovšetkým na **vyučovacích hodinách**. **Necelá štvrtina opýtaných (23,1%)** uviedla, že k vedomostiam o ľudských právach sa dostali prostredníctvom **besied organizovaných školou**. Prítomnosť na **prednáškach odborníkov z danej oblasti** potvrdilo **16,5% žiakov a 14,9%** uviedlo, že informácie získali z **násteniek a školských časopisov.** Až **9% oslovených** je však presvedčených, že vedomosti o  ľudských práv v škole **nezískali,** pričom aždve tretiny tvorili respondenti - muži.

Stredoškoláci sa obdobne ako žiaci základných škôl o ľudských právach vzdelávajú predovšetkým prostredníctvom vyučovacích hodín. Až takmer 90% (86,8%) oslovených žiakov základných škôl získalo poznatky z oblasti ľudských práv na vyučovaní, žiaci stredných škôl v 73,0%. Dominanciu v ostatných spôsoboch zvyšovania vedomostí z predmetnej  problematiky vykazujú starší žiaci, žiaci stredných škôl. Z prednášok s odborníkmi sa o ľudských právach dozvedá pätina (19,9%) stredoškolákov a 13,5% žiakov základných škôl, prostredníctvom besied sprostredkovaných školou približne 30% (29,9%) žiakov stredných škôl avšak len 13,5% zo základných škôl a zo súťaží zameraných na ľudské práva 3% žiakov oboch typov škôl (SŠ 3,3%, ZŠ 3,0%). A tak hoci, ako v základných tak aj v stredných školách, najväčší objem vedomostí o ľudských právach získavajú žiaci v procese vyučovania, aktívnejšie formy vzdelávania sú rozšírenejšie na vyššom stupni. Oproti základným školám tak majú vyššie zastúpenie prednášky s odborníkmi, besedy a súťaže, čo do určitej miery súvisí s vyšším vekom žiakov a tiež s väčšími možnosťami poskytovania aktívnych foriem vzdelávania v oblasti. I napriek tomu sa domnievame, že práve na nižšom stupni vzdelávania by bolo potrebné názornými formami vzdelávania motivovať a podnecovať záujem žiakov o predmetnú oblasť a poukazovať tak na možné nástrahy života.

V**ýsledky desaťročného zisťovania** ukázali, že od roku 2013 sa mierne zvýšil počet žiakov, ktorí uviedli, že vedomosti o ľudskoprávnej problematike získali na vyučovacích hodinách. Za desaťročné obdobie, počas ktorého sledujeme vývoj názorov a postojov žiakov k téme ľudských práv sa práve v minulom roku najviac žiakov vyjadrilo, že informácie o danej téme im boli sprostredkované na besedách organizovaných školou. Naopak prednášky odborníkov, ako zdroj informácii o ľudských právach označilo relatívne menej žiakov ako po minulé roky. Výsledky môžu odrážať zvýšené úsilie škôl zabezpečiť žiakom informácie k ľudskoprávnym témam na vlastnej pôde. Rastúci trend je však zrejmý aj v prípade názoru, že vedomosti o ľudských právach v škole nezískali. Tieto dve protichodné tendencie možno vysvetliť vnímaním zníženej relevantnosti, či dôležitosti poskytovaného množstva informácii v školách niektorými žiakmi, pre ktorých predkladané informácie nepredstavujú nové poznatky. Interpretáciu však bude nutné v budúcnosti oprieť o ďalšie dáta a hlbšie analyzovať.

**Tabuľka č. 2 Spôsob získavania vedomostí z oblasti ľudských práv v škole – porovnanie (v %)**

|  |  |  |  |  |  |
| --- | --- | --- | --- | --- | --- |
|   | **2005** | **2008** | **2011** | **2013** | **2015** |
| na vyučovacích hodinách | 82,5 | 81,6 | 82,0 | 78,7 | 80,5 |
| besedy organizované školou | 17,5 | 22,7 | 18,6 | 22,1 | 23,1 |
| prednášky odborníkov | 14,6 | 19,0 | 18,4 | 19,0 | 16,5 |
| nástenky, školské časopisy | 19,9 | 23,7 | 17,1 | 13,6 | 14,9 |
| súťaže | 1,5 | 3,4 | 2,8 | 1,7 | 3,1 |
| iný spôsob | 5,6 | 7,2 | 4,2 | 4,1 | 4,3 |
| vedomosti o ĽP som v škole nezískal | 7,8 | 7,1 | 7,5 | 7,8 | 9 |

##

## 2. Aktivity v oblasti ľudských právach organizované školou

Škola je spolu s rodinou primárnym výchovným a vzdelávacím prostredím. Vzdelávanie žiakov sa uskutočňuje nielen tradičnou formou výučby ale aj aktívnymi formami získavania a rozširovania vedomostí a poznatkov. Nakoľko sa darí škole plniť svoje poslanie vzdelávania v oblasti ľudských práv aj prostredníctvom doplnkových aktivít , sme sa pokúsili zmapovať vo výskume.

### Záujem žiakov o účasť na aktivitách z oblasti ľudských práv

Vzdelávanie k ľudským právam je záležitosťou dvoch strán a to ako zdroja informácií tak aj prijímateľa informácií. Ak jeden z uvedených aktérov nie je prítomný, prenos informácií sa nemôže uskutočniť. Aby vzdelávanie k ľudským právam bolo efektívne, obe strany – škola i žiak, by mali vyvinúť určitú mieru aktivity.

Zo súboru oslovených žiakov základných a stredných škôl (N=2340) sa v prípade uskutočňovania akcie k problematike ľudských práv (t.j. prednášky, súťaže a pod.) zúčastní aj pri **nepovinnej účasti 30,9%** opýtaných žiakov, zostávajúca **väčšina (69,1%**) sa organizovaných akcií zúčastní, iba ak ide o **povinné podujatie**.

Po rokoch klesania percenta žiakov, ktorí sú vnútorne motivovaní k získavaniu informácií z problematiky ľudských práv, sa ich zastúpenie v poslednej vlne zisťovania opäť mierne zvýšilo. Pomer žiakov s vnútornou motiváciou k problematike ľudských práv a tých, ktorí sa tejto téme venujú v škole iba z nutnosti je však výrazne zmenený oproti pomeru spred desiatich rokov. Vtedy žiaci s vnútornou motiváciou predstavovali až 40,9%. Dôvodom nepriaznivého stavu môže byť na jednej strane narastajúca preťaženosť školskými povinnosťami, ale aj preťaženosť a zahltenosť mediálnymi informáciami, v dôsledku čoho sa môže znižovať ich hodnota a reálny dopad. Témy ľudských práv tak môžu v dôsledku toho vzbudzovať stále menší záujem a dôležitosť.

**Tabuľka č. 3 Záujem žiakov o školské akcie k ľudským právam – porovnanie (%)**

|  |  |  |  |  |  |
| --- | --- | --- | --- | --- | --- |
| **Účasť žiaka na akcii**  | **2005** | **2008** | **2011** | **2013** | **2015** |
| iba v prípade povinnej účasti | 59,1 | 64,4 | 68,8 | 71,8 | 69,1 |
| aj v prípade nepovinnej účasti | 40,9 | 35,6  | 31,2 | 28,2 | 30,9 |

### Participácia školy na projektoch, programoch v oblasti ľudských práv

Nevedomosť o aktivitách školy v oblasti ľudských práv prezentovali žiaci základných aj stredných škôl. **Vyše dve tretiny (66,9%)** oslovených uviedlo, že **nevedia,** či je ich škola zapojená do projektov, programov a súťaží zameraných na oblasť ľudských práv. **Takmer pätina (20,6%)** je však presvedčená **o absencii uvedených aktivít** v škole. **Konkrétny projekt** školy prezentovalo **7,7% žiakov** a ostatných **4,1%** iba deklarovalo zapojenosť **bez konkretizácie**. Zvyšných 15 opýtaných na otázku neodpovedalo.

Najvyššie zastúpenie vykazovali školy v Trenčianskom a Trnavskom kraji (TN 17,4%, TT 14,8%) a následne v Košickom kraji (7,1%). V ostatných krajoch konkretizovalo akcie školy zamerané na ľudské práva len menej ako 5% respondentov, pričom len 1,5% opýtaných z Bratislavského kraja. Podľa nášho názoru ide o nezáujem oslovených o konkrétnu činnosť školy. Rozloženie odpovedí zobrazuje graf.

**Graf č. 2 Zapojenie školy do projektov a súťaží podľa krajov SR (v %)**

**Tabuľka č. 4 Zapojenie školy do projektov - porovnanie (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| áno | 10,1 | 13,6 | 10,4 | 11,5 | 12,5 |
| nie | 19,4 | 15,5 | 16,3 | 15,9 | 20,6 |
| neviem | 70,5 | 70,9 | 73,2 | 72,2 | 66,9 |

**Z údajov uvedených v tabuľke** vidieť, že v poslednej vlne zberu dát bolo najviac (20,6%) žiakov, ktorí negatívne odpovedali na otázku o zapojenosti školy do projektov a súťaží s ľudskoprávnou tématikou. Uvedená hodnota sa opäť po roku 2005 zvýšila na takmer pätinovú úroveň oproti predchádzajúcemu obdobiu. Od roku 2011 možno vnímať mierne rastúci trend kladnej odpovede na otázku zapojenia školy do rôznych projektov a súťaží s problematikou ľudských práv. Pozitívny zistením je aj klesajúci trend poukazujúci na nevedomosť. Hoci prevažná väčšina oslovených žiakov základných a stredných škôl za celé sledované obdobie deklaruje nevedomosť a z toho možný nezáujem a nízku motiváciu zaoberať sa problematikou ľudských práv, prípadne absenciu školy v uvedených aktivitách, klesajúci trend navodzuje určitý mierny optimizmus.

##

## 3. Porušovanie ľudských práv a jeho riešenie v školskom prostredí

Napriek tomu, že školské prostredie je považované za miesto rozvoja osobnosti dieťaťa a výchovy zameranej na posilňovanie úcty k ľudským právam a základným slobodám, je žiaľ často aj miestom porušovania ľudských práv. S akými typmi porušovania ľudských práv sa stretávajú žiaci základných a stredných škôl a aké sú možnosti riešenia porušovania ľudských práv v škole, sme sa pokúsili zmapovať v nasledujúcich častiach.

###

### Typy porušenia ľudských práv v škole

**Svedkami porušenia ľudských práv** v školskom prostredí je podľa vyjadrení respondetov, žiakov základných a stredných škôl takmer **tretina opýtaných (29,9%)**. Percento je vysoké, oproti minulej vlne zberu dát v roku 2013 je však významne nižšie (rok 2015 29,9%, rok 2013 46,5%). Zaujímavé je, že zníženie oproti roku 2013 nastalo aj v ostatných oblastiach kontaktu s porušovaním ľudských práv v škole. **8% žiakov** uviedlo, že boli **obeťami** porušovania ich práv (rok 2013 9,6%) a **3,7%,** že boli **agresormi** v porušovaní ľudských práv iných (rok 2013 5,7%). **Väčšina (58,4%)** oslovených žiakov sa však **s porušením práv v škole nestretla.** Dôvod pozitívneho vývoja je nutné hľadať v súvislosti s ďalšími skúmanými premennými.

Porušenie ľudských práv priznali častejšie starší žiaci ako mladší. S porušením ľudských práv sa v prostredí školy nestretlo 56,6% stredoškolákov a 66,0% žiakov základných škôl. Približne tretina žiakov stredných škôl sa stala svedkom porušenia práva (ZŠ 28,4%), a necelých 10% (9,1%) bolo dokonca obeťou. U mladších žiakov bolo obeťou porušenia ľudských práv 7,7% oslovených. Zarážajúce je, že približne 4% oslovených a to bez rozdielu typu navštevovanej školy priznalo pozíciu agresora (SŠ 4,1%, ZŠ 3,6%).

Na otázku konkrétneho porušovania ľudských práv odpovedalo spolu 1529 žiakov. Takmer tretina (31,3%) žiakov uviedla šikanovanie, ako jednu z konkrétnych foriem porušovania ľudských práv. Každý štvrtý oslovený žiak sa v škole stretol s porušením práv v zmysle nemožnosti prejaviť svoj názor. Necelých 17% (16,8%) žiakov priznalo určitú formu diskriminácie. Výskyt fyzických a psychických trestov žiaci základných a stredných škôl udávali v približne rovnakej miere (fyzické tresty: 9,1%, psychické: 9,8%). Dôležitou formou porušenia ľudských práv v škole je aj ponuka, predaj a užívanie drog. Uvedenú možnosť prezentovalo 8,6% opýtaných. Ostatné prípady a formy porušovania ľudských práv nepresahujú 5%-nú úroveň zastúpenia medzi žiakmi. Na druhej strane necelá tretina (29,7%) žiakov poukázala na absenciu porušovania ľudských práv v škole.

**Porovnávacia tabuľka zistení za roky 2005 až 2015** sumarizuje konkrétne spôsoby porušovania ľudských práv uvádzané žiakmi základných a stredných škôl. Zaujímavým zistením je nárast diskriminácie na dvojnásobnú hodnotu (rok 2015 16,8%, rok 2013 8,0%) a prudký nárast porušenia práva na slobodu prejavu (rok 2015 25,6%, rok 2013 11,7%). Uvedená skutočnosť súvisí pravdepodobne s utečeneckou krízou a s rozšírenými protiutečeneckými názormi a postojmi v spoločnosti. Skúmaní žiaci môžu v tomto smere vnímať zosilnenú diskrimináciu zo strany spolužiakov, zároveň žiaci s protiutečeneckými postojmi a diskriminačnými názormi môžu mať pocit, že svoje kontroverzné vnímanie nesmú slobodne prejavovať. Ďalším závažným zistením je aj nárast miery šikanovania v základných a stredných školách (rok 2015 31,3%), ktorá predstavuje najvyššiu hodnotu za celé obdobie skúmania problematiky ľudských práv od roku 2005.

**Tabuľka č. 5 Typy porušenia ľudských práv (bez „nestretol som sa s porušením“ )- porovnanie (v %)**

|  |  |  |  |  |  |
| --- | --- | --- | --- | --- | --- |
|  | **2005** | **2008** | **2011** | **2013** | **2015** |
| diskriminácia | 11,4 | 8,6 | 7,2 | 8,0 | 16,8 |
| nemožnosť vyjadriť názor | 16,4 | 10,5 | 10,9 | 11,7 | 25,6 |
| fyzické tresty | 7,9 | 5,9 | 3,7 | 9,5 | 9,1 |
| psychické tresty | 9,2 | 5,5 | 3,7 | 8,7 | 9,8 |
| nespravodlivé ohodnotenie | 2,9 | 2,6 | 1,0 | 0,7 | 2,4 |
| drogy | 9,7 | 6,1 | 6,9 | 4,5 | 8,6 |
| porušenie práv inej osoby (učiteľa) | 0,0 | 2,5 | 0,7 | 0,5 | 2,7 |
| šikanovanie | 27,1 | 22,5 | 19,8 | 20,6 | 31,3 |
| iné | 5,4 | 3,3 | 1,5 | 1,7 | 4,1 |
| neviem  | 2,9 | 3,8 | 8,0 | 2,2 | 2,2 |

### Preferencia osoby pri riešení porušenia ľudských práv

Najviac žiakov v prípade porušovania práv v škole požiadali o pomoc matku (27,8%). Podobná situácia je aj v prípade pomoci učiteľa (23,9%). Zaujímavým zistením je, že otec a kamarát majú u oslovených žiakov základných a stredných škôl rovnaké zastúpenie ( zhodne 16,8%). Relatívne častou reakciou oslovených je, že si vzniknuté problémy nechávajú pre seba a pred okolím ich taja (13,0%), alebo sa s nimi zdôverujú spolužiakom (13,0%). Pomoc riaditeľa vyhľadalo 8,8% žiakov, pričom upovedomenie osoby riaditeľa školy môže signalizovať vyššiu závažnosť vzniknutého problému porušenia ľudských práv . Pomerne málo je využívaná zo strany oslovených žiakov linka dôvery (2,6%), minimálny počet sa so vzniknutým problémom obrátil na inštitúciu zaoberajúcu sa ľudskými právami (0,4%).

 Rozdiely vo vzťahu k typu navštevovanej školy ( základná a stredná škola) potvrdili, že zatiaľ čo žiaci základných škôl sa častejšie obracajú pri riešení problému na učiteľov (ZŠ 27,2%, SŠ 20,2%), riaditeľa školy (ZŠ 10,0%, SŠ 6,9%), spolužiakov (ZŠ 13,9%, SŠ 11,9%) a na rodinných príslušníkov - rodičov (matka: ZŠ 29,7%, SŠ 25,9%, otec: ZŠ 19,5%, SŠ 13,6%), stredoškoláci si vo vyššom percente nechávajú informáciu len pre seba (SŠ 16,4%, ZŠ 10,2%), prípadne vyhľadávajú pomoc kamaráta (SŠ 18,8%, ZŠ 15,4%), partnera (SŠ 5,4%, ZŠ 2,3%), linku dôvery (SŠ 3,2%, ZŠ 2,1%), prípadne inštitúciu pre ľudské práva (SŠ 0,6%, ZŠ 0,2%). Je zarážajúce, že ako vyplýva zo zistení, neustále rastie percento tých, ktorí na porušenie práv nepoukážu, skutočnosť taja a informáciu si nechávajú výlučne len pre seba. Je to dôsledok stále zhoršujúcich sa medziľudských vzťahov, nedostatočnej komunikácie v rodine i škole, ako aj nedostatku voľného času, či iných príčin? Odpoveď na otázku by vyžadovala hlbšiu analýzu problému. Interpretáciu bude nutné v budúcnosti oprieť o ďalšie dáta.

**Porovnanie výsledkov za roky 2005, 2008, 2011, 2013 a 2015** ukazuje oproti minulým rokom významný nárast percenta žiakov, ktorí uviedli blízkych rodinných príslušníkov ako osoby, ktorým sa zdôverili s porušovaním ľudských práv v škole a požiadali ich o pomoc. Oproti roku 2013 takmer dvojnásobne viac žiakov označilo otca (16,8%), obdobne veľký nárast zaznamenávame aj v prípade pomoci matky (rok 2015 27,8%, rok 2013 16,2%). V kontraste s uvedeným zistením sa výrazne nižšie percento oslovených oproti minulým rokom obracia na učiteľov (rok 2015 23,9%, rok 2013 31,3%, rok 2011 32,3%, rok 2008 28,7%, rok 2005 30,1%). Zistený vývoj môže reflektovať stratu dôvery žiakov voči učiteľom, u ktorých je zrejmá problematickú rola pri riešení konkrétnych problémov porušenia práv, najmä pri výraznom náraste šikanovania medzi žiakmi. Učitelia sú tak vzniknutými problémami preťažení, niektorí sa vzniknutým situáciám vyhýbajú, resp. popierajú ich význam. Práve z uvedeného dôvodu môže potom u žiakov narastať tendencia hľadať útočisko v rodine, u rodičov, prípadne kamarátov. V tomto smere významnú úlohu môže v škole zohrávať anonymná schránka dôvery zriaďovaná orgánom žiackej školskej rady.

### Spokojnosť žiakov s riešením porušenia ľudských práv

Do akej miery sú oslovení žiaci základných a stredných škôl vo všeobecnosti spokojní s riešením prípadného porušenia ľudských práv v škole a aké návrhy zmien v prípade nespokojnosti predkladali sme analyzovali v nasledujúcich dvoch častiach.

**Zo súboru respondentov** najviac žiakov uvádzalo, že boli s poskynutou pomocou v prípade, že o ňu požiadali **spokojní (28,7%).** Druhou najčastejšou odpoveďou na otázku bola odpoveď „**neviem posúdiť“ (28,5%).** Uvedená skutočnosť do určitej miery súvisí s faktom, že žiakom sa ťažko oddeľuje a hodnotí poskytnutá pomoc a jej dopad na problém samostatne, bez hodnotenia osoby, ktorá pomoc poskytuje. V zložitých prípadoch šikanovania sa tak žiak môže obrátiť o pomoc na matku, avšak jej následné akcie nemusia prispieť k odstráneniu problému. Pre žiaka je preto ťažké hodnotiť pomoc a vyjadrovať mieru spokojnosti, resp. nespokojnosti. Ambivalentný postoj vyjadrený **ani spokojnosťou, ani nespokojnosťou** prezentovala **pätina oslovených ( 20,9%)**.

**Graf č. 3 Spokojnosť s riešením porušenia ľudských práv (v%)**

Poznámka: N=1461, t.j. tí respondenti, ktorí sa stretli s porušením práv v škole a zhodnotili riešenie

Žiaci sú s poskytovaním pomoci pri porušení ich práv spokojnejší ako **po minulé roky**. Až 43,1% respondentov bolo pri zisťovaní v roku 2015 úplne spokojných, alebo skôr spokojných, v roku 2013 to bol len každý piaty oslovený (20,8%). Nárast môže opäť súvisieť so zvýšenou dôverou, resp.  častejším vyhľadávaním pomoci v rodine. Žiaci, ktorí uviedli rodičov ako osoby, u ktorých v prípade porušenia ľudských práv v školskom prostredí hľadajú pomoc môžu mať tendenciu hodnotiť uvedenú pomoc pozitívnejšie. Ambivalentný postoj, kedy žiaci vyjadrovali neutrálne stanovisko (ani spokojnosť, ani nespokojnosť) bol u súčasných respondentov zastúpený rovnako ako v predchádzajúcich rokoch skúmania, nezaznamenávame teda výraznejšie zmeny.

## 4. Vzťahy v škole

Výsledky i každodenná skúsenosť potvrdzujú, že kvalita vzťahov medzi ľuďmi dočasne alebo trvalejšie odkázaných na súžitie, spoluprácu významne vplýva na ich prežívanie, správanie a konanie. Uvedený všeobecný poznatok o vplyve kvality medziľudských vzťahov sa vzťahuje aj na vzťah medzi učiteľom a žiakom a žiakmi navzájom. Kvalita vzťahu medzi učiteľom a žiakom podstatne ovplyvňuje dosah, šírku a hĺbku učiteľovho výchovného a osobného pôsobenia na žiakov. Na druhej strane aj vzťah žiaka k učiteľom významnou mierov vplýva na celkový vzťah žiaka ku škole, k spolužiakom, k plneniu školských povinností. Súčasne medziľudské vzťahy v triede významnou mierou dotvárajú celkovú klímu triedy a vplývajú na formovanie osobnosti žiaka.

### Vzťah so spolužiakmi

So vzťahom žiakov základných a stredných škôl k škole úzko súvisí aj subjektívne prežívanie klímy v triede. Veď od toho aká je klíma v škole a triede závisí vo veľkej miere či žiak chodí do školy rád a so záujmom alebo vníma školu ako nutnú samozrejmosť. Na klímu v škole a triede vplýva niekoľko činiteľov, a to ako osobnosť učiteľa, tak aj vzťahy medzi ním a žiakmi i medzi žiakmi navzájom. Preto nás vo výskume zaujímalo, ako skúmaní žiaci hodnotia vzťahy so spolužiakmi a učiteľmi a zároveň ako hodnotia prístup učiteľov a rodičov.

**Hodnotenie vzťahov so spolužiakmi vyznieva pozitívne**. **Viac ako polovica** oslovených žiakov základných a stredných škôl **(55,1%)** považuje vzťah so spolužiakmi **za veľmi dobrý, žiaci si s väčšinou spolužiakov rozumejú a kamarátia sa aj mimo školy**. Takmer tretina **(32,1%) vníma svoj vzťah so spolužiakmi ako dobrý, s väčšinou spolužiakov si rozumejú, ale mimo školy majú iných kamarátov.** **Necelých 7% (6,7%)** žiakov však uviedlo, že si so svojimi spolužiakmi **nerozumie a 1,9%** žiakov dokonca potvrdilo, že im spolužiaci **ubližujú a preto sú radšej sami**. Ľahostajnosť vo vzťahu prezentovalo **2,2%.**

Rozdiely podľa stupňa navštevovanej školy (základná a stredná škola) ukázali, že pozitívnejší vzťah so spolužiakmi priznávali mladší žiaci, žiaci základných škôl. Až 60,4% žiakov základných škôl a 49,2% stredoškolákov vníma vzťahy ako veľmi dobré a to ako na pôde školy tak aj mimo nej. Skutočnosť súvisí pravdepodobne s lokalizáciou základnej školy, ktorá sa vo väčšine prípadoch nachádza v blízkosti bydliska žiakov. Naopak žiaci stredných škôl vo väčšej miere (SŠ 39,2%, ZŠ 25,9%) síce poukazovali na dobré vzťahy so spolužiakmi, avšak obmedzujúce len na prostredie školy, mimo nej majú iných kamarátov. Aj v tomto prípade dôležitú úlohu zohráva lokalita školy. Starší žiaci si vyberajú strednú školu podľa zamerania, často vzdialenú od bydliska, dokonca aj mimo mesta bydliska. Aj z uvedených dôvodov si potom žiaci stredných škôl hľadajú kamarátov v prostredí bydliska. Zlé vzťahy so spolužiakmi často sprevádzané šikanovaním a násilím sú rovnako rozšírené v základných tak aj v stredných školách (nerozumieme si: ZŠ 7,1%, SŠ 6,2%, ubližovanie: ZŠ 2,1%, SŠ 1,7%), obdobne ako ľahostajnosť vo vzťahu (ZŠ 2,2%, SŠ 2,0%).

**V**zájomná ľahostajnosť, neporozumenie si a ubližovanie je medzi žiakmi vnímané rovnakými hodnotami vo všetkých rokoch skúmania. Na druhej strane, kým do roku 2014 badať mierne zhoršovanie vzťahov medzi rovestníkmi (v zmysle znižujúceho sa percenta žiakov, ktorí vnímali svoje vzťahy so spolužiakmi ako veľmi dobré), v porovnaní s minulým rokom zisťovania sa výrazne zvýšilo zastúpenie žiakov, ktorí vnímajú veľmi dobré vzťahy medzi spolužiakmi s pevným priateľstvom aj mimo školy (rok 2015 55,1%, 2014 48,2%). Uvedená hodnota korešponduje s výsledkom v roku 2007, kedy veľmi dobré vzťahy so spolužiakmi vnímalo až 53,0% opýtaných. Na druhej strane sa znížilo percento žiakov, ktorí udávajú, že ich vzťahy so spolužiakmi sú dobré, ale mimo školy majú iných kamarátov (rok 2015 32,1%, rok 2014 39,1%). Je zrejmé, že dochádza k posilneniu kamarátskych vzťahov v škole.

### Prístup učiteľov

Na celkovej atmosfére v triede sa podieľajú nielen vzťahy medzi spolužiakmi, ale aj prístup učiteľov. Výsledky výskumu ukazujú, že prístup takmer **dvojtretinovej (62,5%) väčšiny** učiteľov je vnímaný žiakmi základných a stredných škôl ako **partnerský**, vyučovanie má charakter vzájomnej spolupráce žiaka a učiteľa.Približne **každý tretí oslovený (32,6%)** však vníma prístup väčšiny učiteľov ako **direktívny**, založený na zákazoch, príkazoch a povinnostiach.

V oboch súboroch prevláda partnerský prístup väčšiny učiteľov k žiakom, kedy vyučovanie má charakter vzájomnej spolupráce. Zaujímavá sa javí skutočnosť, že o niečo výraznejšie sa prejavuje v názoroch respondentov nižšieho stupňa vzdelania, žiakov základných škôl (ZŠ 64,6%, SŠ 59,8%). Odlišná situácia je v prípade direktívneho prístupu učiteľov k žiakom, kde vyššie zastúpenie vykazujú stredné školy (SŠ 34,7%, SŠ 31,0%). Približne 5% oslovených žiakov základných aj stredných škôl (ZŠ 4,5%, SŠ 5,5%) prezentovalo iný, nekonkretizovaný prístup učiteľov k žiakom.

**Porovnaním** **získaných výsledkov s výsledkami výskumov realizovaných v rokoch 2007 až** **2015** je možné vidieť, že od roku 2009 žiaci vnímajú nárast partnerského prístupu učiteľov a súčasne pokles direktívneho prístupu voči nim. Presnejšie údaje uvádza tabuľka.

**Tabuľka č. 6 Prístup väčšiny učiteľov k žiakom (v%)**

|  |  |
| --- | --- |
| **Prístup väčšiny učiteľov** |  |
| **2007** | **2009** | **2012** | **2014** | **2015** |
| partnerský  | 56,0 | 49,5 | 50,7 | 52,1 | 62,5 |
| direktívny  | 37,8 | 41,3 | 40,6 | 38,5 | 32,6 |
| iný prístup | 6,2 | 9,2 | 8,7 | 9,4 | 4,9 |

## 5. Právne vedomie mládeže

Výchova a vzdelávanie k ľudským právam sa považuje za základné ľudské právo. V posledných rokoch sa dôraz kladie na vymedzenie priestoru vo výchovno-vzdelávacom procese nielen pre získanie vedomostí a poznatkov a aplikáciu ľudsko-právnych dokumentov, ale najmä pre praktické uplatňovanie ľudských práv v škole.

### Znalosť dokumentu Dohovor o právach dieťaťa

Základným a komplexným dokumentom pojednávajúcim o právach dieťaťa je medzinárodne uznávaný dokument Dohovor o právach dieťaťa.

**Dohovor o právach dieťaťa** **nepozná** prevažná väčšina oslovených žiakov základných a stredných škôl **(73,1%).** Dokument je **známy** pre **16,9%** žiakov, iba **15,7%** žiakov z celkového počtu respondentov, ktorí na otázku odpovedali však uviedlo aj **presný názov** dokumentu s úplným popisom práv dieťaťa. Necelých 9% (**8,9%) označilo iný dokument** o právach dieťaťa a ľudských právach.

**Komparácia údajov za celé obdobie zisťovania (roky 2005, 2008, 2011, 2013, 2015)** dokumentuje, žev súčasnosti výrazne klesol počet žiakov, ktorí potvrdili znalosť Dohovoru o právach dieťaťa a to bez konkrétneho uvedenia názvu dokumentu. Uvedená hodnota je takmer identická s výsledkami z prvej vlny zisťovania - spred 10 rokov, v roku 2005. Súčasne od roku 2011 klesá aj percento tých, ktorí označili konkrétny Dohovor o právach dieťaťa a na druhej strane neustále rastie počet žiakov označujúcich iný dokument. Vo všeobecnosti tak možno konštatovať, že žiaci poznajú konkrétny dokument (Dohovor o pávach dieťaťa) v stále menšej miere a zároveň sa zvyšuje podiel tých, ktorí poznajú dokumenty o ľudských právach a právach dieťaťa, avšak nevedia presný názov dokumentu sumarizujúceho komplexne práva dieťaťa.

**Graf č. 4 Znalosť dokumentu Dohovor o právach dieťaťa v r. 2005, 2008, 2011, 2013 a 2015 (v %)**

Poznámka: sumár odpovedí žiakov, ktorí poznajú dokument popisujúci práva dieťaťa

*Dlhodobý kontinuálny výskum ľudských práv prináša so sebou množstvo informácii a to ako z pohľadu samotných žiakov základných a stredných škôl tak aj ich pedagógov a načrtáva vývojové trendy v skúmanej oblasti.*

*Školské prostredie je ideálnym prostredím pre formovanie detí a mládeže k ochrane a rešpektovaniu ľudských práv. Učiteľ má možnosť pomáhať pri ich aplikácii v prostredí školy, pomáhať predchádzať všetkým formám diskriminácie, rasizmu, xenofóbie, zlepšovať vzťahy medzi ľuďmi, presadzovať prvky multikulturalizmu a tolerancie. Získané informácie z oblasti ľudských práv je možné využiť pri tvorbe školských vzdelávacích programov a učebných osnov jednotlivých vyučovacích predmetov, ako aj pri koncipovaní školských stratégií a pri oboznamovaní verejnosti.*

*V súvislosti s výskumnými zisteniami navrhujeme:*

* *Prehlbovať výučbu ľudských práv a práv dieťaťa implementáciou do školských vzdelávacích programov a učebných osnov a posilňovať tak vedomosti žiakov o základných dokumentoch ľudských práv.*
* *Posilňovať inovatívne a aktívne formy a metódy výučby ľudských práv v základných aj stredných školách.*
* *Podporovať participáciu školy v aktivitách zameraných na ľudské práva, osobitne v Olympiáde ľudských práv a motivovať pedagógov pri príprave a zapájaní žiakov.*
* *Formovať vedomosti, životné zručnosti a postoje v oblasti ľudských práv v celoeurópskom rozmere.*
* *Rozvíjať pedagogické spôsobilosti, cieľavedomé činnosti orientované na riešenie ľudskoprávnych problémov a dosahovať tak efektívnejšie ciele.*
* *Podporovať rozširovanie právneho vedomie nielen žiakov, ale aj učiteľov v oblasti občianskeho, rodinného a pracovného práva.*
1. Bagalová, L.:, Gogolová, D.: Ľudské práva a zručnosti potrebné na ich uplatnenie, ŠPÚ Bratislava 2007, ISBN 978-80-89225-26-2 [↑](#footnote-ref-1)